યોગાનુયોગ, પહેલા ગીતની ફિલ્મ વધુ એક વાર બિમલ રોયની છે, જો કે સાવ એમની પણ નહીં. બિમલ રોય મહાન કલાકાર જ નહીં, મહાન ઇન્સાન પણ હતા એનો એક પુરાવો એ કે એમની સાથે એક યા બીજી રીતે સંકળાયેલા સહાયકોને એમણે પોતાના બિમલ રોય પ્રોડક્શન્સ હેઠળ ફિલ્મો બનાવીને સ્વતંત્ર દિગ્દર્શક તરીકે ઊભરવાની તક કરી આપી. આજના પહેલા ગીતની ફિલ્મ ‘ઉસને કહા થા‘ (૧૯૬૦) માં પહેલી વાર સ્વતંત્ર ફિલ્મ નિર્દેશન કરનાર મોની ભટ્ટાચાર્ય આ પહેલાં પાંચ ફિલ્મોમાં બિમલ રોયના આસિસ્ટન્ટ ડાયરેક્ટર રહી ચૂક્યા હતા. (આ ‘મોની’ નામની વળી અલગ કથા છે. બંગાળીમાં ‘અ’ નો ઉચ્ચાર ‘ઓ’ થાય છે અને ‘ણ’નો ‘ન’ એટલે આ ‘મોની’ એટલે આપણું ગુજરાતી ‘મણિ’ !. ફિલ્મ અને ગીતની વાત આગળ કરીએ એ પહેલાં જૂઓ એવી ફિલ્મોની ફેહરિસ્ત જેના નિર્માતા બિમલ રોય હતા પરંતુ નિર્દેશન અન્યોનું !